Carl Valentin (SF), 2024-12-13:
Det er godt, at der også er nogen fra venstrefløjen til stede.
Ja, så sidder der nogle Socialdemokrater og selvfølgelig hr. Carsten Bach.
Det er klart.
I den mere alvorlige ende spurgte jeg ministeren, om han ville bringe nogle forslag ind i fiskeriforhandlingerne på dyrevelfærdsområdet, og det blev der ikke svaret sådan meget entydigt ja til.
Det var noget med, at han syntes, at den aftale, der allerede lå der, var dækkende, eller det var ligesom den, man ville arbejde videre med.
Jeg kunne godt tænke mig at høre: Hvad med Enhedslisten?
Når vi skal til at forhandle fiskeri her snart, kunne man så forestille sig, at Enhedslisten ville komme med nogle forslag til forbedringer på dyrevelfærdsområdet i fiskeriet?
Tak for det.
Jeg kunne godt tænke mig at fortælle ordførerne lidt om jomfruhummerfiskeriet og en oplevelse, jeg har haft i forbindelse med det.
Er man en jomfuhummer, der kommer op af sin hule for at finde noget at spise og er så uheldig at blive fanget af et bundtrawl, risikerer man at blive slæbt langs havbunden i netposen i 4 timer sammen med mudder, sten og fisk, og hvad der ellers måtte være i trawlet.
Her bliver man sandblæst, og når man kommer op er ens krop typisk fuld af sand, mudder og sediment.
Det går jo ikke for fiskerne, at man sådan er blevet snavset, så derfor bliver man smidt levende i en skylletromle, som spuler en.
Mange jomfruhummere vil have mistet lemmer eller have synlige mærker eller brud på kroppen efter sådan en tur her i trawlet, men man skal faktisk næsten håbe at være en af de jomfruhummere, der er kommet til skade.
For hvis man ikke er det, så bliver man betragtet som prima kvalitet, og så kan man være så uheldig at blive bundet fast, puttet i et paprør og sendt levende i det her paprør til Frankrig, fordi det er dem, der betaler bedst for jomfruhummere af en god kvalitet.
Og der er altså ingen konkrete regler for dyrevelfærden i den her forbindelse.
Aflivning af jomfruhummerne kan også foregå ved, at man river dem midtover, og det er faktisk noget, der er forekommet så ofte, at man har et ord for det i industrien – man kalder det, at man røver en jomfruhummer.
For snart 3 år siden spurgte jeg sådan lidt friskt Ministeriet for Fødevarer, Landbrug og Fiskeri, hvad strafferammen er for at koge en jomfruhummer levende, og jeg må sige, at jeg virkelig spærrede øjnene op, da jeg modtog svaret.
For Fødevarestyrelsen vurderede med dyrevelfærdsloven i hånden, at hummere, som bliver kogt levende, ikke bliver beskyttet bedst muligt mod smerte, lidelse, angst og væsentlig ulempe, som dyrevelfærdsloven tilskriver, og afhængigt af alvorlighedsgraden i den konkrete sag kan straffen derfor være bøde eller fængsel i op til 2 år.
Det gav mig altså mod på at spørge lidt mere ind.
Jeg har derfor stillet en række spørgsmål til ministeriet.
Svarene var lidt anderledes, da jeg begyndte at spørge ind til praksisserne i fiskeriet.
For jeg ville jo gerne finde ud af, hvad straffen er for at dyppe en levende jomfruhummer i en sulfitblanding, som man gør.
Og hvad er straffen for at rive en jomfruhummer midtover, hvis den er i live?
Hvad er straffen for at skylle en jomfruhummer i en skylletromle?
Sjældent har jeg skullet kæmpe så hårdt for at få konkrete svar på udvalgsspørgsmål.
Svarene blev udsat, og svarene blev forsinket, og der blev svaret sådan lidt ukonkret, men efter en hård kamp begyndte der at tikke nogle svar ind.
F.eks. var der det her: Fødevarestyrelsen har ikke tilstrækkeligt grundlag for at vurdere, om det ud fra et dyrevelfærdsmæssigt aspekt kan anses for forsvarligt at dyppe levende jomfruhummere i en sulfitopløsning.
Og der var det her svar: Forskning tyder på, at krebsdyr er i stand til at føle både lidelse og smerte, og at aflivning ved afrivning af halen ikke bør finde sted.
Fødevarestyrelsen bemærker, at endelig afklaring af spørgsmålet vil bero på en domsafgørelse i en konkret sag.
Citat slut.
Kort opsummeret: Danske myndigheder ved i flere tilfælde ikke, om dyrevelfærdsloven bliver overholdt, og hvis man vil finde ud af, om den bliver overholdt, skal man tage sagen til domstolene.
Det synes jeg er ret vildt.
Det er egentlig også ret vildt for danske fiskere, som ikke aner, om de går på arbejde hver eneste dag og bryder loven med nogle af de ting, der er almindelig praksis i deres fiskeri.
Jeg ved godt, at fisks lidelser nok ikke sådan er på toppen af de fleste politikeres dagsorden, men jeg håber alligevel, at Folketingets medlemmer med den debat, som vi har haft i dag, som jeg faktisk synes har været rigtig god, også har fået lidt at tænke over.
For jeg synes ikke, at vi kan sidde på en viden om, at milliarder af dyr lider under den måde, vi behandler dem på, uden at vi som politikere også laver noget konkret lovgivning, der giver afklaring for erhvervet og beskytter de her dyr.
Så jeg håber, at vi får lavet noget lovgivning i den kommende tid.
Jeg vil rigtig gerne takke for den her debat.
Jeg synes, den har været rigtig seriøs og god, og jeg glæder mig over, at man faktisk godt kan debattere dyrevelfærd i fiskeriet.